-----------------------------------------------------------------------
  6. ข้อพิพาททางกฎหมาย

  -----------------------------------------------------------------------

บริษัท (โจทก์) ได้ฟ้องร้องดำเนินคดีกับบริษัท นาแคป เอเชียแปซิฟิก (ประเทศไทย) จำกัด
(“นาแคป”) (จำเลย) เกี่ยวกับมูลหนี้ที่นาแคปค้างชำระกับบริษัทเป็นจำนวน 17.23 ล้านบาท
(เป็นยอดลูกหนี้คงค้างรวมกับภาษีมูลค่าเพิ่ม โดยเป็นยอดภาษีมูลค่าเพิ่มจำนวน 0.89 ล้านบาท)
ซึ่งปัจจุบันบริษัทได้ตั้งสำรองค่าเผื่อหนี้สงสัยจะสูญแล้วทั้งจำนวน
มูลหนี้จำนวนดังกล่าวเป็นมูลหนี้จากนาแคปโดยตรงจำนวน 12.07 ล้านบาท และจากบริษัท โอพีไอ
เซอร์วิส (ประเทศไทย) จำกัด (“โอพีไอ”) จำนวน 5.16 ล้านบาท
ซึ่งทั้งสองเป็นผู้รับเหมาในโครงการวางท่อส่งก๊าซธรรมชาติของบริษัท ปตท. จำกัด (มหาชน)
(“ปตท.”) โดยนาแคปเป็นผู้รับเหมาโดยตรงจาก ปตท.
ส่วนโอพีไอเป็นผู้รับเหมาช่วงจากนาแคปอีกทอดหนึ่ง
บริษัทรับงานตรวจสอบท่อก๊าซร่วมกับโอพีไอโดยมีเงื่อนไขว่าโอพีไอจะจ่ายชำระเงินให้กับบริษัทหลังจากที่ได้รับชำระจากนาแคปแล้ว
ดังนั้นนาแคปจึงเป็นผู้รับผิดชอบในมูลหนี้ทั้งหมด
(โอพีไอได้โอนสิทธิเรียกร้องหนี้ของนาแคปมาให้กับบริษัทเมื่อวันที่ 21 มีนาคม 2551)

นาแคปเป็นบริษัทในเครือของ Nacap BV ประเทศเนเธอร์แลนด์
ซึ่งเป็นผู้เชี่ยวชาญด้านการรับเหมาก่อสร้างสำหรับอุตสาหกรรมพลังงานและมีเครือข่ายทั่วโลก
นาแคปชนะการประมูลในโครงการวางท่อส่งก๊าซให้กับ ปตท. หลายโครงการ
โดยบริษัทรับเหมาช่วงจากนาแคปในงานตรวจสอบท่อส่งก๊าซรวม 3 โครงการด้วยกัน คือ (1)
ท่อส่งก๊าซพระนครเหนือ-ใต้ (2)
ท่อส่งก๊าซส่วนต่อเส้นที่สามระบบท่อก๊าซบนบกจากโรงแยกก๊าซจังหวัดระยองไปโรงไฟฟ้าบางปะกง
และ (3) ท่อส่งก๊าซทรานส์ไทยมาเลเซีย (รับงานร่วมกับโอพีไอ) โดยมีมูลค่าโครงการรวมทั้งสิ้น
89 ล้านบาท

โครงการเริ่มต้นในปี 2547 โดยนาแคปจ่ายชำระเงินอย่างสม่ำเสมอทุกเดือน จนกระทั่งไตรมาสที่
2 ของปี 2549 ที่เริ่มมีการค้างชำระ ซึ่งบริษัทใช้มาตรการติดตามทวงถาม
รวมทั้งจัดทำหนังสือถึงผู้บริหาร ปตท.เพื่อขอให้ช่วยเร่งรัดการชำระหนี้ของนาแคป
จนนาแคปยินยอมลงนามในหนังสือรับสภาพหนี้สำหรับโครงการท่อส่งก๊าซพระนครเหนือ-ใต้ ลงวันที่
21 พฤศจิกายน 2549 โดยตกลงจะชำระหนี้ ภายในวันที่ 30 มิถุนายน 2550
ในระหว่างนั้นนาแคปมีการชำระหนี้บางส่วน
จนกระทั่งบริษัทดำเนินงานตามสัญญาเสร็จสมบูรณ์ในไตรมาสที่ 1 ปี 2550
บริษัทมีการสรุปงานให้นาแคปตามสัญญาแต่ยังมิได้ส่งมอบฟิล์มเอ็กซเรย์แนวเชื่อมท่อก๊าซที่ทดสอบด้วยรังสีสำหรับโครงการท่อส่งก๊าซพระนครเหนือ-ใต้
ฟิล์มเอ็กซเรย์เป็นหลักฐานสำคัญในการตรวจสอบที่นาแคปจำเป็นต้องใช้ประกอบการส่งมอบงานให้กับ
ปตท. โดยบริษัทแจ้งต่อปตท.และนาแคปว่าจะส่งมอบก็ต่อเมื่อนาแคปชำระหนี้ทั้งหมดแล้ว ทั้งนี้
Worley Parsons (Thailand) Limited บริษัทที่ปรึกษาของ
ปตท.ในโครงการวางท่อก๊าซพระนครเหนือ-ใต้ ได้ทำหนังสือแจ้งต่อนาแคปว่า
ปตท.จะยังไม่รับงานอย่างสมบูรณ์หากนาแคปไม่ส่งมอบฟิล์มเอ็กซ์เรย์
อย่างไรก็ตามบริษัทยังไม่ได้รับการติดต่อจากนาแคปเพื่อขอนำฟิล์มเอ็กซเรย์ดังกล่าวไปส่งมอบให้แก่
ปตท.แต่อย่างใด ซึ่งหมายความว่านาแคปยังมิได้ส่งมอบงานก่อสร้างท่อส่งก๊าซพระนครเหนือ-ใต้
ดังกล่าวให้ ปตท.อย่างสมบูรณ์

ประเด็นพิจารณาทางกฎหมายสำหรับความเป็นไปได้ในการได้รับชำระหนี้

นาแคปได้รับจ้างทำงานให้แก่ ปตท.จำนวนทั้งสิ้น 4 สัญญา โดยมีงาน 1
สัญญาคือสัญญาจ้างเหมาวางท่อส่งก๊าซโรงไฟฟ้าพระนครเหนือ-ใต้ ที่
ปตท.ยังมีหนี้คงเหลือหลังหักค่าเสียหายและค่าปรับแล้วเป็นจำนวนเงิน 101.88 ล้านบาท
ในขณะที่มีเจ้าหนี้ของนาแคปขออายัดค่าจ้างจาก ปตท.เป็นเงินทั้งสิ้น 1,204.04 ล้านบาท ซึ่ง
ปตท.ยังมิได้ส่งมอบเงินตามคำสั่งอายัดแม้แต่รายเดียว เนื่องจาก
ปตท.อ้างว่าค่าจ้างคงเหลือที่จะชำระให้นาแคปไม่เพียงพอที่จะชำระตามกฎหมายอายัดได้ทุกราย
ประกอบกับนาแคปได้โอนสิทธิเรียกร้องไปให้กับธนาคารพาณิชย์แห่งหนึ่ง แต่ไม่ได้รับความยินยอมจาก
ปตท. จึงยังเป็นปัญหาข้อกฎหมายว่าการโอนสิทธิมีผลสมบูรณ์หรือไม่
รวมทั้งไม่แน่ใจในข้อกฎหมายว่าจะต้องชำระเงินให้ใคร
จึงได้ยื่นคำร้องขอเพิกถอนคำอายัดของเจ้าหนี้ทุกราย
โดยจะขอนำเงินค่าจ้างคงเหลือจำนวนดังกล่าวไปวาง ณ
สำนักงานวางทรัพย์เพื่อประโยชน์แก่เจ้าหนี้ที่แท้จริงต่อไป
ซึ่งศาลอยู่ในระหว่างการพิจารณาคดีและได้มีคำสั่งอายัดแล้วบางราย แต่ยังไม่ครบทุกคำสั่ง
เนื่องจากนาแคปมีเจ้าหนี้เป็นจำนวนมาก ปตท.จึงยังไม่สามารถนำเงินไปวาง ณ
สำนักงานวางทรัพย์ได้
ทั้งนี้หากศาลพิพากษาว่าการโอนสิทธิเรียกร้องของนาแคปให้กับธนาคารพาณิชย์ไม่มีผลตามกฎหมาย
เจ้าหนี้ที่ศาลสั่งอายัดทุกรายจะได้รับชำระหนี้ตามสัดส่วน

บริษัทตั้งมูลหนี้ที่เกี่ยวข้องกับนาแคปเป็นหนี้สงสัยจะสูญทั้งจำนวนแล้วเมื่อปี 2550 และต่อมา เมื่อวันที่
20 มีนาคม 2552 ศาลได้พิพากษาให้นาแคปชำระหนี้แก่บริษัทฯ ทั้งจำนวนพร้อมดอกเบี้ย
แต่ก็ไม่ได้รับชำระหนี้ นอกจากนี้นาแคปได้ถูกบริษัท เจ.เอส.ที.เซอร์วิสเซส จำกัด
ฟ้องคดีล้มละลาย เมื่อวันที่ 31 พฤษภาคม 2553 และศาลมีคำสั่งพิทักษ์ทรัพย์เด็ดขาดเมื่อวันที่ 31
พฤษภาคม 2553 ซึ่งบริษัทฯ ได้ยื่นคำขอรับชำระหนี้ต่อเจ้าพนักงานพิทักษ์ทรัพย์ (“จพท.”) เมื่อวันที่
21 กรกฎาคม 2553 ในวันนัดตรวจคำรับชำระหนี้เมื่อวันที่ 26 มกราคม 2554
ปรากฎว่ามีเจ้าหนี้ยื่นคำขอรับชำระหนี้รวม 71 ราย เป็นเงินจำนวนทั้งสิ้น 5,395,172,963.86
บาท (ห้าพันสามร้อยเก้าสิบห้าล้านหนึ่งแสนเจ็ดหมื่นสองพันเก้าร้อยหกสิบสามบาทแปดสิบหกสตางค์)
ต่อมาจพท.ได้นัดประชุมเจ้าหนี้ครั้งแรกเมื่อวันที่ 19 สิงหาคม 2554 เพื่อปรึกษาว่า
ควรจะยอมรับคำขอประนอมหนี้ก่อนล้มละลายของลูกหนี้
หรือควรจะรายงานศาลขอให้พิพากษาให้ลูกหนี้ล้มละลายต่อไป
โดยจพท.แจ้งว่านาแคปได้ยื่นคำขอประนอมหนี้ก่อนล้มละลาย ฉบับลงวันที่ 17 สิงหาคม 2554
เสนอเงื่อนไขว่า ยอมชำระบรรดาหนี้ที่ศาลมีคำสั่งอนุญาตให้ได้รับชำระหนี้แล้ว เป็นจำนวน ร้อยละ
20 ของยอดหนี้ที่ศาลมีคำสั่งอนุญาต มีกำหนดชำระให้เสร็จสิ้นในงวดเดียวภายใน 3 ปี
นับจากวันที่ศาลมีคำสั่งเห็นชอบกับการประนอมหนี้
แต่เนื่องจากเจ้าหนี้ที่มาร่วมประชุมเพิ่งจะได้รับทราบคำขอประนอมหนี้ก่อนล้มละลายของนาแคปในวันประชุม
จึงขอเลื่อนการลงมติ และเลื่อนการประชุมเจ้าหนี้ออกไปก่อนเพื่อขอเสนอผู้มีอำนาจพิจารณา
จพท.จึงเลื่อนการประชุมออกไปเป็นวันที่ 16 ธันวาคม 2554 แต่เมื่อถึงวันนัดประชุมเจ้าหนี้ครั้งแรก
(ที่เลื่อนมา)
เนื่องจากจพท.ไม่สามารถส่งประกาศให้แก่เจ้าหนี้ซึ่งมีภูมิลำเนาอยู่ในเขตพื้นที่ที่เกิดอุทกภัยได้
จึงต้องเลื่อนการประชุมออกไปเป็นวันที่ 20 มีนาคม 2555
แต่ต่อมาเมื่อถึงวันนัดประชุมเจ้าหนี้ครั้งแรก (ที่เลื่อนมา)
เนื่องจากจพท.ไม่สามารถส่งประกาศให้แก่เจ้าหนี้ได้ครบทุกราย
จึงต้องเลื่อนการประชุมเจ้าหนี้ออกไปอีกครั้งเป็นวันที่ 10 กรกฏาคม 2555 เวลา 10.00 นาฬิกา

ในชั้นสอบสวนคำขอรับชำระหนี้ บริษัทฯ
ได้นำส่งเอกสารหลักฐานที่เกี่ยวข้องกับมูลหนี้ที่ได้ยื่นคำขอรับชำระหนี้ของนาแคป
ในมูลหนี้ตามคำพิพากษา และมูลหนี้ตามสัญญาโอนสิทธิเรียกร้อง ต่อจพท.เป็นที่เรียบร้อยแล้ว
ขณะนี้อยู่ระหว่างการพิจารณาเพื่อให้ศาลพิจารณาสั่งต่อไป
ซึ่งบริษัทฯมีโอกาสน่าจะได้รับชำระหนี้ตามที่ได้ยื่นคำขอรับชำระหนี้ไว้
เพราะบริษัทฯเป็นเจ้าหนี้ตามคำพิพากษา และมีหลักฐานที่เกี่ยวข้องครบถ้วน
แต่คงจะได้รับชำระหนี้เพียงบางส่วนเท่านั้น ไม่เต็มจำนวนที่ยื่นคำขอรับชำระหนี้
หากที่ประชุมเจ้าหนี้มีมติยอมรับตามที่นาแคปเสนอขอชำระหนี้เป็นจำนวน ร้อยละ 20
ของยอดหนี้ที่ศาลมีคำสั่งอนุญาตให้ได้รับชำระหนี้
และจากการที่จพท.สามารถรวมรวมทรัพย์สินของลูกหนี้ได้เพียงเป็นเงินจำนวนทั้งสิ้น
2,189,468.53 บาท จากที่มีเจ้าหนี้ยื่นคำขอรับชำระหนี้รวม 71 รายเป็นเงินจำนวนทั้งสิ้น
5,395,172,963.86 บาท หากจพท. จะแบ่งชำระให้แก่เจ้าหนี้ทุกราย
ก็ต้องนำมาหารเฉลี่ยตามสัดส่วน ทำให้ไม่มีเจ้าหนี้รายใดได้รับชำระหนี้เต็มจำนวน